钦定古今图书集成/明伦汇编/官常典/第353卷 > 练纲
## 钦定古今图书集成/明伦汇编/官常典/第353卷 > 练纲

按《明外史左鼎传》：“练纲，字从道，长洲人。祖则成，洪武
时御史。纲举乡试，入国子监，历事都察院。郕王监国，
上《中兴八策》：也先将入犯，复极言和议不可就，南迁
不可从，有持此议者，宜立诛。安危所倚，惟于谦、石亨
当主中军，而分遣大臣守九门，择亲王忠孝著闻者，
令同守臣勤王。檄陕西守将调番兵入卫，帝悉从之。”
纲有才辨，急功名。都御史陈镒、尚书俞士悦皆纲同
里，念纲数陈时政有声，且畏其口，遂荐之，授御史。景
泰改元，上时政五事。巡视两淮盐政。驸马都尉赵辉
侵利，劾奏之。三年冬，偕同官应诏陈八事，并允行。亡
何，复偕同官上言“吏部推选不公，任情高下。请置尚
书何文渊、右侍郎项文曜于理，尚书”王直、左侍郎俞
山素行本端，为文曜等所罔，均宜按问。帝虽不罪，终
以纲等为直。明年命出赞延绥军务。自陈名轻责重，
乞授佥都御史。帝曰：“迁官可自求邪？”遂寝其命。初，京
师戒严，募四方民壮分营训练。岁久多逃，或赴操不
如期。廷议编之尺籍。纲等言：“召募之初，激以忠义，许
事定罢遣。今展转轮操，已孤所望。况其逃亡，实迫寒
馁，岂可遽著军籍。边方多故，倘更召募，谁复应之？”诏
即除前令。五年巡按福建，与按察使杨玨互讦，俱下
吏。谪玨黄州知府，纲邠州判官。久之卒。